C 341/12
BG
Официален вестник на Европейския съюз
6.9.2022 г.
Публикация на съобщение за одобрение на стандартно изменение на продуктовата спецификация на наименование в лозаро-винарския сектор по член 17, параграфи 2 и 3 от Делегиран регламент (ЕС) 2019/33 на Комисията (2022/C 341/06)
Настоящото съобщение се публикува в съответствие с член 17, параграф 5 от Делегиран регламент (ЕС) 2019/33 на Комисията (1).
СЪОБЩЕНИЕ ЗА СТАНДАРТНО ИЗМЕНЕНИЕ, С КОЕТО СЕ ИЗМЕНЯ ЕДИННИЯТ ДОКУМЕНТ „Priorat/Priorato“ PDO-ES-A1560-AM03 Дата на съобщението: 10.6.2022 г.
ОПИСАНИЕ И ОСНОВАНИЯ ЗА ОДОБРЕНОТО ИЗМЕНЕНИЕ 1.
Включване на нови по-малки географски единици ОПИСАНИЕ: Добавят се редица нови по-малки географски единици (местности и лозя).
С това изменение се изменя раздел 4.2 от продуктовата спецификация, като се добавят букви б) и в).
То обаче не засяга единния документ.
Изменението е стандартно, тъй като не отговаря на нито едно от условията по член 14, параграф 1 от Делегиран регламент (ЕС) 2019/33 на Комисията от 17 октомври 2018 г. ОСНОВАНИЯ: Освен по-малките географски единици, които понастоящем са признати в продуктовата спецификация, регулаторният съвет за ЗНП „Priorat“ работи за идентифициране на наименованията на местностите в района със ЗНП, които са включени в поземления регистър и/или официалните карти, с цел да се запазят и популяризират местните наименования на обектите.
Във връзка с това регулаторният съвет използва актуални и исторически карти и документи от кадастъра, за да изготви и одобри списък на местностите в района със ЗНП „Priorat“ с цел да се гарантира, че местностите са „точно определени“ чрез карти и посочване на съответните кадастрални зони и парцели в съответствие с член 55 от Делегиран регламент (ЕС) 2019/33.
Отбелязахме също така, че в още по-малък мащаб някои лозя получават и свои собствени специфични наименования, които позволяват идентифицирането им.
Регулаторният съвет трябва да впише в Регистъра на лозарите лозята, известни със специфично наименование на обекта или с традиционно наименование, за да може те да бъдат официално идентифицирани с това наименование.
В съответствие с член 20, параграф 2 от Наредбата относно ЗНП „Priorat“ (Заповед ARP/188/2006 от 18 април 2006 г. на правителството на автономната област Каталония) регистърът трябва да включва, inter alia: „... наименованието на лозето, мястото и общината, където се намира лозарският парцел, района на производство, данните за зоната и парцелите от лозарския регистър на Каталония [Registro vitivinícola de Cataluña], сорта или сортовете грозде, които се отглеждат, и всяка информация, необходима за точното класифициране и локализиране на въпросното лозе“.
Наименованията, с които се обозначават местата в даден район (част от община), имат както техническа, така и културна функция: техническа, защото идентифицират местата по географски признак, и културна, защото предоставят информация за културата, езика или обичаите на хората, които са дали тези наименования.
В този контекст наименованията на обектите представляват колективно наследство, което следва да се опазва като част от езиковото и културното наследство на даден район.
(1) ОВ L 9, 11.1.2019 г., стр. 2.